Kvinne i 40-årene siktet for to drap
– Politiet har i dag pågrepet en kvinne i 40-årene. Hun er siktet for to drap. Drapene fant sted i 2002 og 2014, opplyste fungerende påtaleleder Cecilie Pedersen Hille i Agder politidistrikt på en pressekonferanse tirsdag ettermiddag. Den fornærmede i 2014-saken er en mann i 60-årene som 6. april dette året ble funnet død på et hotellrom på tidligere First Hotel i Dronningens gate i Kristiansand. – Obduksjonsrapporten har vist at fornærmede døde av forgiftning, sa Pedersen Hille. Siktede og fornærmede har tidligere vært samboere, og de har to mindreårige barn sammen. VG erfarer at kvinnen skal ha vært på besøk på mannens hotellrom. Samme dag som mannen i 60-årene ble funnet død, startet politiet etterforskning. Etterforskningen av denne saken har gitt politiet «tilstrekkelig grunnlag» for også å mistenke henne for et annet drap, opplyser Pedersen Hille. Fornærmede i den andre saken er en mann i 50-årene som ble funnet død i sin bolig i Kristiansand 27. mars 2002. Han hadde en familierelasjon til den siktede kvinnen. Siktedes forsvarer, advokat Ole Andreas Thrana, sier kvinnen i 40-årene, som er etnisk norsk, stiller seg uforstående til siktelsen. Kvinnen er ikke tidligere domfelt. – Hun er lei seg og stiller seg helt uforstående til siktelsen, sier Thrana til VG.Pedersen Hille opplyser at politiet ikke kjenner til dødsårsaken for mannen i 50-årene, men utelukker ikke at det skyldes forgiftning. Vedkommende ble aldri obdusert. – Sett i ettertid burde vedkommende vært obdusert, sier Pedersen Hille. Hun sier hun ikke kan kommentere kvinnens motiv i de to sakene, og påpeker at den siktede så langt ikke er avhørt. Kripos har bistått lokalt politi i saken siden 2016. – Det har pågått en lang og omfattende etterforskning helt siden 2014 hvor mistankegrunnlaget gradvis har blitt styrket hele veien, og det er bakgrunnen for at vi går til pågripelse først nå, sier Pedersen Hille. Onsdag blir den siktede fremstilt for varetektsfengsling.
En kvinne i 40-årene er pågrepet, siktet for å ha drept to menn som ble funnet døde i henholdsvis 2002 og 2014.